AlexejDobrolubov/national_council_slovak_2010 huggingface dataset:
18. schôdza NR SR - 6.deň - B. popoludní
Dátum: 2011-05-25
Poslanec: Matovič, Igor (-)
Druh vystúpenia: Vystúpenie s faktickou poznámkou

68. Nadviazal by som na koniec, čo povedal predrečník. Presne toto mi v SMER-e pripadáte veľmi smiešne, že zobral vám odrazu nejaký Matovič hračku a nadskakujete štyri metre štyridsať, lebo Matovič si dovolil vyjednávať a dať nôž na krk Bélovi Bugárovi a pritlačiť ho k tomu, aby zmenil ten zákon. Nedosiahli ste to vy, lebo dva dni tu iba vykrikujete a robíte divadlo, ale ani raz ste nezavolali Bélovi Bugárovi a nepovedali, poďme sa dohodnúť na niečom, skúste nám nejako vyjsť v ústrety. Nie, lebo vaším cieľom je robiť divadlo. Jeden za druhým tu čítať, čo vám niekto napíše, tváriť sa, ako tu bojujete. A prd bojujete, lebo nič v skutočnosti nerobíte, iba hráte divadlo. Úbohé, nacionalistické divadlo a snažíte sa silou-mocou SNS zobrať voličov, SNS sa silou-mocou snaží svojich voličov chrániť a udržať si ich v košiari a vy ste dostali od súdruha predsedu úlohu, aby ste tie zbytkové percentá, ktoré SNS ešte má, aby ste im ich takýmto nejakým divadielkom zobrali. Jednoducho, ak by ste to naozaj mysleli vážne, aspoň raz by ste za tým Bélom Bugárom išli a povedali mu, čo v tom zákone chcete zmeniť, a argumentovali by ste jemu a snažili by ste sa dohodnúť tak, ako sme sa snažili dohodnúť my. My sme išli do sporu s celou koalíciou, do sporu so stranou MOST - HÍD, do sporu s Bélom Bugárom, boli sme za zlých, ale vydupali sme si zmeny, ktoré sú naozaj dramaticky k lepšiemu. Samozrejme, chápem, vy to v živote nepriznáte, lebo pre vaše ovečky by to zle vyzeralo, ale tie ovečky, ktoré tomu rozumejú a si prečítajú tie naše zmeny, tak budú vidieť, že sme zabránili ústnej komunikácii na úradoch, ústnej komunikácii v zdravotných, sociálnych službách, zabránili sme správnemu konaniu na celom Slovensku, ponechali sme titulky, udržali sme 20 %.
18. schôdza NR SR - 6.deň - B. popoludní
Dátum: 2011-05-25
Poslanec: Matovič, Igor (-)
Druh vystúpenia: Vystúpenie s faktickou poznámkou

40. Drahý občan Slovenskej republiky, povedal si, že všetko, čo tu odznelo v diskusii, sú mýty. Dovolím si nesúhlasiť, ak to teda poviem tvojimi slovami, s tvojím tvrdením, nie sú to mýty. Ja osobne s veľa vecami, aj ktoré tu povedali opoziční poslanci v diskusii, súhlasím a stotožňujem sa s tým, a práve preto sme predložili aj ten pozmeňujúci návrh, ktorý je aj v súlade s ich mnohými vyjadreniami. Hovoríš, že predložená novela je dobrý zákon, ja si osobne myslím, že predložená novela nie je dobrý zákon, a práve preto predkladáme ten pozmeňujúci návrh alebo pozmeňujúce návrhy v pätnástich bodoch a snažíme sa z predloženej novely dobrý zákon ešte len urobiť. Taktiež si povedal, že ťa mrzí, že koaliční poslanci siahli po maďarskej karte. To nie je siahanie po maďarskej karte, prosím ťa, neznevažuj to, že sa postavím na stranu občanov Slovenskej republiky slovenskej národnosti, že siaham po maďarskej karte. To je siahanie po zdravom rozume a po snahe určiť rozumnú hranicu medzi právami národnostných menšín a právami občanov Slovenskej republiky slovenskej národnosti.
18. schôdza NR SR - 6.deň - A. dopoludnia
Dátum: 2011-05-25
Poslanec: Matovič, Igor (-)
Druh vystúpenia: Vystúpenie s faktickou poznámkou

40. Ondrej, hovoril si niečo také, že som spomenul, že práva menšín sú vždy na úkor práv väčšinového obyvateľstva. Myslím si, že v tomto duchu som to nepovedal. Je veľmi dôležité nadstaviť ale presne tú hranicu veľmi citlivo, a ak prepískneme a budeme sa snažiť možno aj na základe takej tej opičej lásky dať menšinám viac a viac práv v záujme toho len všetko pre menšiny a je to naša agenda a podobne, tak odrazu nastane nerovnovážna situácia, kedy tá väčšina sa začne cítiť diskriminovaná a začne cítiť nedostatok možno, alebo začne cítiť potláčanie tých svojich práv. Čiže v tomto duchu som to myslel. Samozrejme, treba nastaviť citlivo tú hranicu, ale tú si potom treba veľmi, veľmi citlivo strážiť. Hovoríš, že nemohli by byť nikdy prijaté zákony, ak by sme sa snažili nájsť nejaký konsenzus koalično-opozičný. Ja si myslím, že po prijatí tohoto nášho pozmeňujúceho návrhu novela nadobudne, práveže sa priblíži možno nejakému tomu konsenzu. Aj keď opozícia sa bude stále tváriť a mediálne budú vystupovať, ako sú oni proti a ako to je zlé riešenie. Oukej. To už bude ich riešenie. Ale to bude politické rozhodnutie, ale verím tomu, že aj veľká časť poslancov opozície bude s takýmto návrhom spokojná a určite bude omnoho spokojnejšia, ako keby sa prijala novela v tej súčasnej podobe, ako je predložená. Ale ešte raz opakujem, určite som nehovoril nič o tom, že práva menšín sú vždy na úkor väčšinového obyvateľstva. Treba to nadstaviť veľmi dobre, korektne, tak ako v manželstve. Ak bude bývať muž Slovák, manželka Maďarka a budú sa navzájom rešpektovať a nájdu si nejaký spoločný komunikačný jazyk, oukej, ale keď manžel nebude rozumieť po maďarsky a Maďarka manželka bude silou mocou chcieť rozprávať po maďarsky, to manželstvo fungovať nebude.
18. schôdza NR SR - 6.deň - A. dopoludnia
Dátum: 2011-05-25
Poslanec: Matovič, Igor (-)
Druh vystúpenia: Vystúpenie s faktickou poznámkou

32. Úplne úprimne sa priznávam, že má mrzia reakcie pána Švantnera, pána Jarjabka, herca, ktorý miesto toho, aby ocenil, že sa snažíme napraviť, to o čom vy tu rozprávate a my to reálnym pozmeňujúcim návrhom a reálnou dohodou v koalícii sa snažíme naplniť, tak miesto toho tu znevažuje a zase predvádza nejaké divadelné predstavenie, na ktoré bol zvyknutý zo svojho profesionálneho pôsobenia. Viete, pán Jarjabek, politika nemôže byť iba o divadle, ktoré vy predvádzate, a veľmi rád by ste sa videli v tej televízii a preto obviňujete zo snahy byť v televízii mňa a ostatných. Ale viete, keď neprinesiete, nie ste schopný vygenerovať žiadnu rozumnú myšlienku, tá televízia o vás nezakopne. Ono to takto asi funguje v tom živote, aj v tom parlamente. Takže skúste prísť s niečím normálnym, prospešným návrhom aj v prípade tohto zákona, vyjednajte si jeho podporu v koalícii a potom tie televízie budú mať o vás záujem. Keď tu budete predvádzať divadielko, asi nie. Viete, bohužiaľ, to potom radšej choďte do toho divadla, tam vám bude lepšie. Jediná ako tak racionálna reakcia prišla od pána Čaploviča, nehovorím o reakciách mojich kolegov koaličných, nebojte sa, tento návrh, keď si prečítate a bez politických okuliarov sa pozriete na neho, tak má racionálno v sebe, odstraňuje práve tie výhrady, ktoré vy ste mali voči novele, a preto si myslím naozaj úprimne, ak sa budete naňho pozerať nepoliticky, tak ho budete schopní podporiť. Ak silou-mocou budete chcieť hrať tu divadielko a predbiehať sa s SNS, kto bude väčší národniar a komu bije väčšie národniarske srdce, tak potom ho nepodporíte a stále budete vykrikovať, že sme zapredali Slovensko. Nie, my nechávame 20 % na nasledujúcich 10 rokov a vy to môžete zmeniť, keď sa dostanete k moci.
18. schôdza NR SR - 5.deň - B. popoludní
Dátum: 2011-05-24
Poslanec: Matovič, Igor (-)
Druh vystúpenia: Vystúpenie s faktickou poznámkou

Pán poslanec Maďarič, spomenuli ste, že Matovič sa včera zobudil v prípade tohto zákona. Nemám ten pocit. Pozrite si moje predošlé vystúpenie v prvom čítaní. A už vtedy v rozprave som povedal, že za žiadnych okolností túto novelu zákona v tejto podobe nepodporím. A presne to robím. A presne tak sa správam. Čiže to, že som pred pár dňami predstavil nejaké naše zásadné výhrady k tejto novele, bez splnenia ktorých nie sme ochotní hlasovať za túto novelu, je presne v súlade s tým, čo som tu hovoril pred mesiacom a pol v rozprave pri prvom čítaní. Takže to, že vy tu hovoríte teraz, že Matovič sa včera zobudil, mi pripadá také trošičku minimálne úsmevné. Viete, na rozdiel od vás ja nerozprávam do vetra, ale snažím sa prezentovať konkrétne výhrady a na týchto konkrétnych výhradách sa dohodnúť aj so stranou Most – Híd, hoci je to ťažké, a presadiť tieto zmeny do zákona, aby sa vlastne takto dosiahlo to, aby nebola prijatá novela zákona v tejto podobe, v akej je.
18. schôdza NR SR - 4.deň - A. dopoludnia
Dátum: 2011-05-20
Poslanec: Matovič, Igor (-)
Druh vystúpenia: Vystúpenie s faktickou poznámkou

86. Chcel by som iba touto formou v plnej miere podporiť predloženú novelu a zároveň oznámiť, že po tomto zákone som mal predkladať v tejto sále dva zákony ústavné a nebudem ich predkladať preto, lebo odmietam predkladať návrh na zníženie počtu poslancov pred torzom poslaneckého zboru.
18. schôdza NR SR - 2.deň - B. popoludní
Dátum: 2011-05-18
Poslanec: Matovič, Igor (-)
Druh vystúpenia: Vystúpenie s faktickou poznámkou

36. Pán poslanec Ondruš, iba jednou jedinou poznámkou by som chcel poukázať na hodnovernosť vášho vystúpenia, kde ste napríklad tvrdili, že v dnešnej dobe táto vláda je zodpovedná za historicky najvyššiu nezamestnanosť v Slovenskej republike. Chcel by som vás naučiť teda základy matematiky, dnešná nezamestnanosť je približne na úrovni 13 % a najvyššiu nezamestnanosť na Slovensku sme mali v roku 2001 a to bolo 19,3 %; 13 je menej ako 19,3. Viem, že vám to pasuje do vašej demagógie a vlastne vymývania mozgov vašim voličom, ktorí si, bohužiaľ, tieto čísla nepamätajú, a veľmi radi vytvárate dojem, že my sme zodpovední za najvyššiu nezamestnanosť, my sme zodpovední za všetko. Ale, prosím vás, neklamte aspoň ľudí v tom, že 13 je viac jako 19. Ešte raz: najvyššia nezamestnanosť na Slovensku bola v roku 2001, 19,3 %, a dnešná je niečo okolo 13 %. V žiadnom prípade to nie je historicky najvyššia nezamestnanosť na Slovensku, ako ste povedali vy.
16. schôdza NR SR - 10.deň - B. popoludní
Dátum: 2011-04-06
Poslanec: Matovič, Igor (-)
Druh vystúpenia: Vystúpenie s faktickou poznámkou

Chcel by som teda reagovať v tom duchu, že skúsim zopakovať, v decembri bola táto istá situácia. Predkladali ste ten návrh, ja som vás vtedy prosil, hovoril som vám, podporím to, len vymyslite spôsob, aby ľudia na to nedoplatili, aby na tento dobrý krok, zavedenie bankovej dane, ľudia nedoplatili. Vychádzam z toho, že keďže ste to za 3 či 4 mesiace neurobili a znova ste predložili viac-menej to isté, že vám v skutočnosti nejde o zavedenie bankovej dane, lebo ste vedeli, že ak by ste túto podmienku splnili, tak potom by sme za to hlasovali. A preto mi to naozaj nepripadá úprimné a radšej dám priestor koalícii, nech spoločne vymyslíme v koalícii to riešenie, ale také, aby ľudia naň nedoplatili.
16. schôdza NR SR - 10.deň - B. popoludní
Dátum: 2011-04-06
Poslanec: Matovič, Igor (-)
Druh vystúpenia: Vystúpenie v rozprave

Pán predsedajúci, milé dámy a milí páni, chcem z tohto miesta povedať, že som všetkými desiatimi za zavedenie bankovej dane. Na druhej strane poslanci strany SMER tento návrh dávali už niekedy v decembri. A vtedy som vás verejne vyzval, aby ste zabezpečili alebo pozmenili ten návrh tak, aby sa nedotkol ľudí, lebo tak ako ste to navrhli v decembri, jednoznačne banky by tým následne zvýšené svoje daňové zaťaženie premietli na ľudí, to znamená, zvýšili by poplatky, zvýšili by si marže z úverov. Čiže to, čo by sme naoko vybrali a boli by sme za dobrých pred ľuďmi na bankovej dani, následne by zaplatili v podstate všetci občania Slovenskej republiky, ktorí majú bankové účty alebo si berú z bánk úvery alebo pôžičky. Ešte raz opakujem, vlastne v decembri keď ste podávali tento návrh viac-menej totožný, som vás vyzval, aj vtedy som vám hovoril, že by som ten návrh podporil, keby ste ho zmenili tak, aby sa zavedenie bankovej dane nedotklo ľudí. Dnes predkladáte v podstate to isté bez opatrenia, ktoré by zabezpečilo, aby sa váš návrh nedotkol ľudí, to znamená, aby vybratie bankovej dane od bánk de facto nezaplatili obyčajní ľudia, jednoducho klienti bánk, ktorí tam majú účty alebo majú odtiaľ úvery. Vzhľadom na to je to znova paškvil a nemôžem váš návrh podporiť, hoci za zavedenie bankovej dane jednoznačne som. Ďakujem za pochopenie.
16. schôdza NR SR - 10.deň - B. popoludní
Dátum: 2011-04-06
Poslanec: Matovič, Igor (-)
Druh vystúpenia: Vystúpenie s faktickou poznámkou

Pán poslanec, nevyhovárajte sa, prosím, so zlodejmi v mýtnom tendri. Ak tam zostali dvaja súťažiaci a vám sa to nepáčilo, mali ste možnosť súťaž zrušiť a nemuseli ste do vrecka svojím kamarátom napchať 7 mld. korún z daní ľudí. Pán poslanec Počiatek, áno, máte pravdu, ten dlh keď ste preberali vládu bol trošku vyšší. Ale práve o to horšie je to číslo, že ste ho za dva roky zvýšili z 28 na 41 %. Pani poslankyňu Vaľovú nemá vo všeobecnosti nejaký veľký zmysel komentovať, lebo ona je dosť špecialistka v tom inom odbore, ktorý robila vlastne predtým, ako prišla do parlamentu. Myslím to veštenie. Ale minimálne by som poprosil o vyveštenie, kedy sa konečne vzdáte platu primátorky mesta Humenné, keďže nehanebne beriete vyše 200 000 korún plat za prácu akože primátorky mesta Humenné a akože poslankyne parlamentu. Ja sa pýtam, či ste dvojjediná, či sedíte aj tu, aj tam. Jednoducho 3 týždne ste akože tu, 3 týždne nie ste v Humennom a nehanebne beriete plat za prácu primátorky mesta Humenné. Hanba vám. Pán poslanec Kaliňák, nikdy som nehovoril, že obyčajní ľudia sú hlúpi. Povedal som len, že hlúpi sú tí ľudia, ktorí vám veria vaše bohapusté klamstvá. Súdruh Jasaň, chápem, že sa vám nedá hovoriť pán, lebo po vašom červenom jazyku sa kotúľa vždy iba jedno slovo a to je súdruh, súdruh, súdruh, čo je úplne v pohode, to chápem. A nakoniec opakujem, ak by ste nezvýšili zadĺženie Slovenskej republiky o 360 mld. korún počas posledných štyroch rokov, kedy ste boli pri koryte, mohli sme znížiť za tie peniaze DPH z 19 % na 1,5 %. To, že sme to museli zvýšiť o percento, to je vaša hanba.
16. schôdza NR SR - 10.deň - B. popoludní
Dátum: 2011-04-06
Poslanec: Matovič, Igor (-)
Druh vystúpenia: Vystúpenie v rozprave

Ešte raz vám to zopakujem, aby ste si to zapamätali. Zvýšili ste hrubé zadlženie Slovenskej republiky o 13 % HDP, vzhľadom na to, že HDP je, hovorím, v korunách, je 2 000 mld. korún, 13 % z toho je 360 mld. korún. Zadlženie Slovenskej republiky, teda všetkých obyvateľov Slovenskej republiky ste za štyri roky zvýšili o 360 mld. korún. Keďže 1 % DPH je približne 5 mld. korún, 360 mld. delených 5 je 70 percentuálnych bodov a to delených štyrmi rokmi je 17,5 % DPH na jeden rok. Ešte inak povedané, ak vy by ste nerozflákali 360 mld. korún, na Slovensku táto vláda by mohla znížiť DPH o 17,5 % na štyri roky a na Slovensku by bolo 1,5 % DPH. Čiže to, že je DPH o 1 % symbolicky vyššia, je naozaj Ficova daň, je daň za vaše šafárenie.
16. schôdza NR SR - 9.deň - B. popoludní
Dátum: 2011-04-05
Poslanec: Matovič, Igor (-)
Druh vystúpenia: Vystúpenie s faktickou poznámkou

53. Pán poslanec Janiš, oceňujem, že ste pomenovali správne, napr. pri predaji tej prešovskej teplárne, že sa tu niekto tvári, že neprivatizoval a v skutočnosti privatizoval. Ale trošku vám teda vyčítam, že ste zabudli napr. na takú kauzu Kovošrot, ktorá, si myslím, že dosť jednoznačne hovorí o tom, akých kvalitných ľudí máme v opozícii. Pripomeniem vám ju a stačí si ju pozrieť na googlei, zadať Kaliňák a Kovošrot, a v momente to máte. To bola taká kauzička, kde bol nejaký podnik Kovošrot s majetkom 158 mil. a ktorú nejako záhadne pán Kaliňák alias Kovošrot kúpil za 25 mil., hoci ponuka v konkurze bola vyššia na 51 mil. A potom nejako záhadne túto firmu predal znovu pôvodnému majiteľovi a štát prišiel o 58 mil. korún, ktorý bol dlh tejto firmy vo Fonde národného majetku. Jednoducho minister vnútra predošlej vlády, čiže človek postavený na piedestál, bol schopný sa podujať za bieleho koňa a vykonávať robotu, špinavú robotu bieleho koňa na to, aby vytuneloval firmu a okradol štát o 58 mil. korún. Potom sa nečudujme, že jednoducho sme v takej ekonomickej situácii, ako sme a že musíme splácať dlhy po týchto ľuďoch.
16. schôdza NR SR - 9.deň - B. popoludní
Dátum: 2011-04-05
Poslanec: Matovič, Igor (-)
Druh vystúpenia: Vystúpenie s faktickou poznámkou

17. Pán poslanec Fico, chválili ste sa o tom, ako ste zabránili privatizácii letiska. Nerozumiem, prečo ste sa ani raz nepochválili s tým, ako ste zabránili privatizácii Carga? Ako podnik, do ktorého ste len za jeden rok naliali 5 mld. korún z daní a odvodov ľudí tejto krajiny. Každý jeden obyvateľ tejto krajiny kvôli vašej ješitnosti, kvôli hlúposti zaplatil tisíc korún v jednom jedinom roku zo svojich vlastných peňazí na to, aby sme umelo držali zamestnanosť v podniku, lebo vy ste si povedali, nie, nebudeme privatizovať. Ak by sme to sprivatizovali vtedy, kedy bol správny čas, tí ľudia, ktorí tam robia, jasné, robilo by ich tam menej, ale by možno o 20, 30, 40 % vyššie mzdy, ako majú teraz tí chudáci, ktorí sa obávajú o svoje miesto. Ixkrát ste povedali, že nám privatizácia, provízie z privatizácie zalepujú oči, že máme doslova zalepené oči s províziami. Ja si myslím, že nie. Máme zalepené oči so zodpovednosťou a s povinnosťou splácať dlhy po vás, ktoré vy ste tu narobili. Vy ste zadlžili túto krajinu o stovky miliárd korún, ktoré ste rozflákali a dovolili ste ich rozkradnúť. O stovky miliárd korún, ktoré naše deti a vnúčatá budú musieť splácať. Vy ste ich na to bezcitne odsúdili.
9.schôdza NR SR - 2.deň - A. dopoludnia
Dátum: 2010-12-01
Poslanec: Matej, Ondrej (SDKÚ – DS)
Druh vystúpenia: Vystúpenie

Vážený pán predseda, vážený pán minister financií, kolegyne, kolegovia, včera vám bol rozdaný pozmeňujúci návrh skupiny poslancov pána Švejnu, Kollára, Ondreja Mateja, Antona Marcinčina označený pracovne pod bodom 8. Týmto ho neprednášam. Ďakujem pekne.
9.schôdza NR SR - 2.deň - A. dopoludnia
Dátum: 2010-12-01
Poslanec: Matej, Ondrej (SDKÚ – DS)
Druh vystúpenia: Vystúpenie v rozprave

Ďakujem pekne za slovo, pán predseda. Vážený pán minister financií, kolegyne, kolegovia, dovoľte mi, aby som vám predniesol pozmeňujúci návrh skupiny poslancov pána Ivana Švejnu, Jozefa Kollára, Ondreja Mateja a Antona Marcinčina k vládnemu návrhu zákona, tlač 97, v súlade s ustanoveniami zákona Národnej rady Slovenskej republiky č. 350/1996 Z. z. v znení neskorších predpisov. Doporučujem vykonať nasledovné zmeny a doplnky v predkladanom vládnom návrhu. K čl. I bod 8 znie: "8. V § 6 ods. 1 až 3 znejú: "(1) Sadzba dane z tabakových výrobkov s výnimkou cigariet a s výnimkou podľa § 44i ods. 1 sa ustanovuje takto: opis tovaru - cigary, cigarky, tabak, sadzba dane - 77,14 eura/1000 kusov, 70,90 eura/kilogram. (2) Sadzba dane z cigariet s výnimkou podľa ods. 3 a § 44i ods. 2 sa ustanovuje takto: opis tovaru - cigarety, kombinovaná sadzba dane - špecifická časť 59 eur/1000 ks, percentuálna časť 23 % z ceny cigariet. (3) Minimálna sadzba dane z cigariet je 90 eur/1000 ks s výnimkou podľa § 44i ods. 3.".". Odôvodnenie: Jedná sa o legislatívno-technické ustanovenia alebo resp. o legislatívno-technickú úpravu. Ďakujem pekne za pozornosť.
9.schôdza NR SR - 2.deň - A. dopoludnia
Dátum: 2010-12-01
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

Ďakujem pekne, pán predseda, za slovo. Pán poslanec Vážny, ja by som len rád v krátkosti zareagoval na tú problematiku Železničnej spoločnosti Slovensko, a to ako ju efektívne riadiť a kde nájsť, dajme tomu, 2,3 mil. eur. V roku 2006 sme nechali Železničnú spoločnosť Slovensko s historicky najlepším hospodárskym výsledkom a hlavne, čo bolo dôležité, sa podarilo po takmer desiatich rokoch zastaviť pokles tržieb, nezvýšili sme ho, ale tento pokles sme zastavili, a to tým, že sme pravidelne prispôsobovali grafikon vlakovej dopravy cestujúcim a nie železničiarom, ktorí ho používajú dodnes ako dopravu za prácou na základe "režiniek". Štyri roky sa s grafikonom nerobili žiadne zásadné zmeny. Štyri roky sa tento stav, v tomto stave nepokračovalo a ja verím tomu, že nový manažment Železničnej spoločnosti Slovensko práve týmto spôsobom, že bude prispôsobovať vlakové spojenia cestujúcim, občanom Slovenskej republiky, by nemal mať problém dostať viacej tržieb do svojej kasy. Ďakujem pekne.
9.schôdza NR SR - 1.deň - B. popoludní
Dátum: 2010-11-30
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

Ďakujem pekne za slovo. Pán Kažimír, niekedy je menej viac a niekedy sa netreba nechať uniesť. A vy ste počas svojho 24-minútového príhovoru niekoľkokrát si pomýlili pána Janiša so svojím poslancom. Mňa ste označili, že som hovoril o ksichte, pričom som to nepovedal, dvaja páni. A takto to je stále. Stále je to o takej demagógii, o takých vlastne polopravdách. Nevadí, ale je vždycky lepšie 20 minút predniesť pozmeňujúci návrh, ktorý rieši finančnú situáciu Slovenskej republiky, ako 24 minút tu rozprávať polopravdy, nezmysly a chaos. A jeden jediný dôvod vám poviem ako príklad toho, že ste povedali, že takáto diskusia by mala byť aspoň na výbore finančnom. Ona bola a vy o tom dobre viete. Dvadsiateho šiesteho sme sa o tom bavili a štátny tajomník ministerstva financií dopredu avizoval, že k takémuto typu daní dôjde a bude takýto pozmeňujúci návrh podaný. Takže len toľko. Hovorme si veci tak, ako sa majú. Ďakujem pekne.
9.schôdza NR SR - 1.deň - B. popoludní
Dátum: 2010-11-30
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

Ďakujem pekne. Rád vám odpoviem, pán kolega. Vždy budem takýto postup schvaľovať, pokiaľ je potrebný v prospech Slovenskej republiky a občanov Slovenskej republiky. Na to sme tu a na to máme všetky zákonné možnosti. A toto je zákonná možnosť, ako naplniť kasu, ktorú, bohužiaľ, za 4 roky ste nám odovzdali prázdnu. Je to proste čisto len a len o tom. Mohli sme mať aj inú možnosť, pripúšťam, a to je možnosť ísť do provizória finančného, neschváliť balíček vládnych zákonov k štátnemu rozpočtu. Ale ja toto nikdy nebudem podporovať, lebo túto krajinu musíme sanovať hneď, teraz, v tomto okamžiku, v prvom kroku, v prvom volebnom roku, aby sme zachránili to, čo vládnutie Roberta Fica a vás nám zanechalo, resp. zanechalo občanom Slovenskej republiky. Takže, samozrejme, s takýmto postupom nielen súhlasím, ale budem ho aj podporovať.
8.schôdza NR SR - 2.deň - A dopoludnia
Dátum: 2010-11-04
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

Ďakujem pekne za slovo, pán predsedajúci, dúfam, že aj ja ťa oslovím. Pán kolega poslanec Burian, viete, mňa pri predložení návrhu zaujala jedna vec a na nej chcem ilustrovať, čo vy vlastne dokážete. Ako vy z mesiaca za mesiac dokážete totálne zmeniť svoj názor v prospech popularity, v prospech predkladania populistických zákonov, jánošíkovských, veď banky sú symbolom bohatstva, ja vám poviem na čom. Pred mesiacom, keď sme sa tu bavili o prvom čítaní o zákone o pridanej hodnote, vy ste pán Burian vystúpili a ste ostro kritizovali to, že zavedenie opatrenia do doby, než deficit klesne na 3% je nesystémové, proste nemá, je to precedens, nemá to obdobu a zrazu o mesiac ten istý princíp zapracujete do svojho, do svojho návrhu. Tak už prosím vás normálne, normálne úplne buď je to dobré aj pri jednom, aj pri druhom. Hovoríme o tom, ako dlho by, do akej doby by mala byť platné alebo by malo byť platné systém zdaňovania bánk. Buď je to rovnako, v takom prípade a vám to je okej pri DPH alebo vám to nie ani pri bankách. Treba si to ujednotiť, predložte koncepčné riešenie, keď chcete pomôcť skutočne tak, ako hovoríte štátnemu rozpočtu. Ďakujem pekne.
8.schôdza NR SR - 2.deň - A dopoludnia
Dátum: 2010-11-04
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

Ďakujem pekne za slovo, pán predsedajúci. Pán kolega, pán poslanec Počiatek, ja sa vám chcem veľmi pekne poďakovať, že hneď na úvod svojho slova ste priznali to, že v týchto dňoch, keď čítame správu a obhajobu Národnej banky Slovenska, aká je efektívna, ako je veľmi dobre riadená, má takú zásadnú chybu, v tak závažnom ukazovateli, ako sú pasíva celkového bankového sektoru. Ďakujem vám veľmi pekne, za takúto informáciu a mali by sme sa zamyslieť, či práve takýmto špeciálnym odvodom alebo návrhom, by sme nezaťažili túto banku, keď jej financovanie nie je priamo na štátnom rozpočte, ale jej náklady ročné, ktoré sa pohybujú vo výške 67 mil. EUR, mali by sme sa nad tým zamyslieť a určite sa na to pozriem v nasledujúcich dňoch a mesiacoch. Ešte raz veľmi pekne ďakujem, pán Počiatek.